Агенцијата за заштита на правото на слободен пристап до информациите од јавен карактер, врз основа на член 109 став 1 и 2 од Законот за општата управна постапка (“Службен весник на Република Македонија“ бр. 124/2015), а согласно член 27 и член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019) и согласно одредбите на Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр.60/20), постапувајќи по Жалбата изјавена од Адвокатска комора на Република Северна Македонија, поднесена против Министерството за финансии - Управата за имотно правни работи- Охрид на 07.12.2023 година го донесе следното

**Р Е Ш Е Н И Е**

Жалбата од Адвокатската комора на Република Северна Македонија, поднесена против Известувањето бр.25-102/2-2023 од 02.11.2023 година на Министерството за финансии - Управата за имотно правни работи– Охрид, заведена во архивата на Агенцијата за заштита на правото на слободен пристап до информациите од јавен карактер под бр.08-435 на 06.12.2023 година **СЕ ОТФРЛА како ненавремена**.

**О Б Р А З Л О Ж Е Н И Е**

## Адвокатската комора на Република Северна Македонија, како што е наведено во Жалбата на 30.10.2023 година поднела Барање за пристап до информации од јавен карактер до Министерството за финансии - Управата за имотно правни работи – Охрид, по предметот Барање за пристап до информации од јавен карактер, со кое побарала да и се достави следната информација:

„Кои адвокати се ангажирани како привремени застапници, за периодот на 2022 година и за периодот од 01.01.2023 заклучно со 30.10.2023 година и тоа со наведување на број на предмет/ и по кои постапувале“.

Постапувајќи по ова Барање, Имателот на информации до Барателот на 13.11.2023 година, доставил Известување бр.25-102/2-2023 од 02.11.2023 година, со кое го известил Барателот дека: “...барањето е препратено до Министерството за финансии – Управа за имотно правни работи – Скопје...“

Незадоволен од горенаведеното Известување, Барателот на информации на 06.12.2023 година поднесе Жалба до Агенцијата, заведена под бр.08-435.

Постапувајќи по наведената Жалба, Агенцијата за заштита на правото на слободен пристап до информациите од јавен карактер истата ја отфрли како ненавремена, поради следното:

Во врска со Барањето поднесено на 30.10.2023 година од страна на Барателот на информации, Агенцијата му укажува на Барателот дека Жалбата е ненавремена бидејќи е поднесена на 06.12.2023 година, односно по истекот на законскиот рок.

Во однос на пропуштените рокови за постапување, Агенцијата на Жалителот му укажува на следното:

Во член 21 став 1 од Законот за слободен пристап до информации од јавен карактер е утврдено дека: „Имателот на информацијата е должен веднаш да одговори по Барањето на Барателот, а најдоцна во рок од 20 дена од денот на приемот на Барањето“.

Во член 22 став 1 и став 3 од Законот за слободен пристап до информации од јавен карактер е утврдено дека: „Во случај кога имателот на информацијата треба да овозможи делумен пристап до информацијата согласно со членот 6 став (4) од овој закон или поради обемноста на бараната информација му е потребно подолго време од рокот утврден во членот 21 од овој закон, рокот може да се продолжи најмногу до 30 дена од денот на приемот на барањето“, по навремено известување до Барателот, односно „ако Имателот на информацијата не постапи во рокот од ставот (1) на овој член, барателот на информацијата може да поднесе жалба до Агенцијата“.

Доколку, Имателот на информации не постапи согласно погоренаведените членови од Законот, се смета дека Барањето е одбиено, по што Барателот има право да поднесе жалба до Агенцијата во рок од 15 дена, согласно член 27 од Законот за слободен пристап до информации од јавен карактер.

Во конкретниот случај, Барателот го примил Известувањето на 13.11.2023 година, а истата е поднесена со задоцнување дури на 06.12.2023 година.

Согласно погоре наведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

**Директор**

**Пламенка Бојчева**